Flemeth

Flemeth 9:31 környékén (Kép forrása: https://www.deviantart.com/g672/art/Kate-Mulgrew-as-Flemeth-200336334)

### Életkor

Ismeretlen (biztos, hogy sokszáz év)

*"Légy vagyok a borostyánban. Suttogás az árnyak között. És egy öreg, nagyon öreg asszony. Ennél többet nem kell tudnotok rólam." - Alistairnek és Agnesnek saját magáról*

Flemeth, más elterjedt nevein a Vadon Boszorkánya, a Bosszú anyja, illetve a dalish tündék nyelvén Asha'bellanar, azaz "sok évet élt asszony", talán Thedas legtitokzatosabb alakjai közé tartozik: sokan azt sem hiszik, hogy létezik, és nagyon kevesen látták. Flemeth valójában persze nagyon is valódi: senki nem tudja pontosan, milyen célok vezérlik a döntéseit, de biztos, hogy hatást gyakorol az őt körülvevő világra.

## Kinézet

Flemeth jellemzően kedveli a kevésbé fenyegető megjelenést: mikor Agnes és Alistair találkoztak vele, egy egyszerű öregasszonynak tűnt, kissé beesett arccal, szegényes ruházatban. Esetenként azonban sokkal tiszteletetparancsolóbb módon tűnik fel: ilyenkor vörös ruhát visel, fekete tollakkal díszített, és páncéllal erősített ujjakkal. A fején acélkoronát hord, fehér haja pedig olyan, mintha szarvakat formázna. A szemei minden esetben aranysárgák, ebben hasonlít a lányára, Morriganre. Látszik rajta a kor, de a hatalom is: hacsak ő nem akarja megtéveszteni az embert, senki nem becsülné alá.

Agnes és Alistair az ötödik veszedelem alatt azt is megtapasztalta, hogy Flemeth is, a lányához hasonlóan alakváltó: ha kívánja, egy hatalmas, tűzokádó nőstény sárkány alakját öltheti. Morrigan azt is állította, hogy már az ő életében sem volt olyan öreg, mint amilyennek jelenleg tűnik: kisgyermekkorából fel tudja idézni, hogy az anyja gyönyörű, fekete hajú asszony volt.

## Személyiség

Flemeth alapvetően titokzatos figura, így a személyiségéről sem tudni sokkal többet, mint a történetéről. Az biztos, hogy iszonyú tudás birtokában van, és a bölcsességet is meghozták neki az évek: azt már kevésbé, hogy milyen szándékkal használja ezt a tudást. Az emberéletekkel alapvetően kevéssé törődik, nem is igazán kedveli az emberek társaságát, de úgy tűnik, mintha időről-időre kiválasztana néhány alakot, akinek egyengeti kicsit az útját, hogy általuk gyakoroljon hatást a történelemre. A chasindek között gyakrabban látni: azt mondják, újra és újra visszatér, mindig fiatalon, és elcsábít egy férfit, akitől egy lánya születik.

Cinikus humora van, amit sokszor nehéz megérteni - olyan, mintha egyszerre viccelne, és gondolna mindent halálosan komolyan. Morrigan gyerekkorában úgy írta le, mint aki szigorú tanára volt, és akire felnézett, de akihez nem fűzte tényleges szeretet.

## Történet

Flemeth életéről tényeket nem igazán tudni, de rengeteg legenda szól róla, és azoknak rengeteg változata alakult ki az évek során. Egyes legendák szerint valahol Highever területén született, a Tornyok Korában - ezt cáfolja, hogy a Tornyok Korában nincs feljegyzés a legendában emlegetett nemesekről, sem Flemethről Highever lakosai között. Morrigan szerint az anyja neki mindig azt mondta, hogy nem higheveri nemes volt, hanem egy szegény bárd, Osen felesége, akit Conobar, egy nemes csak megkívánt. Pénzt ajánlott a férjének, hogy hadd vigye el magával a feleségét: Flemeth maga tanácsolta Osennek, miután nagyon rossz körülmények közt éltek, hogy menjen bele az alkuba. Conobar azonban hazudott, nem rendelkezett a pénzzel, amivel alkudozott, így elárulta és meggyilkolta Osent. Flemethnek a szellemek suttogták el Osen sorsát, és bosszút esküdött a nemes ellen. A szellemek segítették akkor is, mikor megölte a férfit, és a Korcari Vadonba menekült: a legenda szerint itt alkut kötött egy démonnal, aki elég hatalmassá tette, hogy bosszút álljon minden ellenségén.

A legendák azt is mondják, hogy sok idővel később Flemeth összegyűjtötte a chasind törzseket, és seregükkel megtámadta az országot: csak egy nagy hős, Cormac tudta legyőzni. Morrigan szerint sosem volt ilyen invázió: Cormac valójában egy nemesek közti belviszály harcosa volt, aki tetteit később azzal védte, hogy a nemességre valami ősi gonosz gyakorolt hatást, és neki azt kellett legyőznie. Flemeth-t később adták a legendához, valószínűleg a chasindekkel vívott háborúk után.

Egyesek állítják, hogy segített Calenhad Theirinnek egyesíteni a királyságát, majd Maricnek is, hogy kiűzze az orléz seregeket az országból.

Az Ötödik Veszedelem alatt ő mentette ki Alistair Theirint és Agnes Cowent Ishal Tornyából az Ostagari Csatában. Mikor Morrigan később fényt derített egy rituáléra, amit Flemeth arra használt, hogy megszállja lányai testét, és ezzel tegye magát fiatalabbá arra kérte Agnest, hogy végezzenek az anyjával, és segítsenek neki megmenekülni ettől a sorstól. A két Szürke Őr beleegyezett, és megküzdöttek Flemeth-szel, aki a jelek szerint jelenleg halott... de a Vadon Boszorkányánál minden kétséges.

## Érdekességek

* A dalish tündék tisztelik, de félik is: a mondáik szerint Asha'bellanar bosszúálló és szeszélyes természetű lény, aki a helyzettől függően megölheti, de meg is segítheti a hozzá fordulót. Ezzel együtt elismerik bölcsességét, és hosszú életét.
* A chasindek gyakran mesélnek róla nagy sárkányként, vagy kígyóként, aki segít a bosszúdban, ha kéred - de csak akkor fordulhatsz hozzá, ha tényleg nincs más út. Azt is mondják, hogy sok esetben nem úgy váltja valóra a kívánságokat, ahogy az ember gondolja, és a legtöbben, akik a segítségét kérik, később megbánják.
* A mágiája rendkívül erős: azon túl, hogy alakváltó, biztosan tudni, hogy magas szintű gyógyító is (a halál szélén lévő Agnest és Alistairt is meg tudta menteni), és Morrigannek is olyan rituálékat tanított (illetve a varázskönyvében olyasmiket jegyzett le), amik a mágia hagyományos iskoláiban egyáltalán nem szerepelnek.